SCC เปลี่ยนชื่อธุรกิจกระดาษเป็นธุรกิจบรรจุภัณฑ์ สอดคล้องแผนธุรกิจ
SCC เปลี่ยนชื่อบริษัทย่อยที่ทำธุรกิจกระดาษ “เอสซีจี เปเปอร์” เป็น “เอสซีจี แพคเกจจิ้ง” เพื่อให้สอดคล้องกับแผนธุรกิจ ในกลยุทธ์ที่เน้นด้านบรรจุภัณฑ์ มีผลตั้งแต่ 2 มิ.ย.58 เป็นต้นไป
3 มิ.ย. 2558

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัท เอสซีจี เปเปอร์ จำกัด ซึ่งเป็นบริษัทย่อย ได้จดทะเบียนเปลี่ยนชื่อบริษัทเป็น บริษัท เอสซีจี แพคเกจจิ้ง จำกัด มีผลตั้งแต่วันที่ 2 มิ.ย.58 เป็นต้นไป และใช้ชื่อธุรกิจว่า “เอสซีจี แพคเกจจิ้ง”
โดยการเปลี่ยนชื่อดังกล่าวสะท้อนถึงกลยุทธ์ของธุรกิจที่มุ่งเน้นด้านบรรจุภัณฑ์ เพื่อนำเสนอสินค้าและบริการเกี่ยวกับบรรจุภัณฑ์ให้แก่ลูกค้าได้อย่างครบวงจรและยั่งยืน ซึ่งจะเห็นได้จากการพัฒนาสินค้าและบริการด้านบรรจุภัณฑ์ที่มีคุณภาพสูงอย่างต่อเนื่อง ซึ่งรวมถึงสินค้าประเภท Flexible Packaging ที่ไม่ได้ผลิตจากกระดาษ
นอกจากนี้การเปลี่ยนชื่อดังกล่าวยังสอดคล้องกับการขยายธุรกิจบรรจุภัณฑ์ในภูมิภาคอาเซียนด้วย โดยในปี 57 สายธุรกิจกระดาษบรรจุภัณฑ์และบรรจุภัณฑ์ (Packaging Chain) สร้างรายได้เป็นส่วนใหญ่ของธุรกิจกระดาษ โดยมียอดขายและกำไรก่อนดอกเบี้ยจ่าย ,ภาษี,ค่าเสื่อมและค่าตัดจำหน่าย(EBITDA) คิดเป็น 72% และ 79% ตามลำดับ
ขณะที่อุตสาหกรรมบรรจุภัณฑ์ในภูมิภาคอาเซียนยังคงเติบโตสูงอย่างต่อเนื่องในอนาคต เนื่องจากอาเซียนเป็นฐานการผลิตเพื่อการส่งออกที่สำคัญแห่งหนึ่งของโลก และผู้ให้บริการด้านบรรจุภัณฑ์ครบวงจรจะเป็นส่วนสำคัญในการสนับสนุนการเป็นฐานการผลิตเพื่อส่งออกดังกล่าว